Əlinəzərli

Əlinəzərli — Azərbaycan Respublikasının Beyləqan rayonunun Əlinəzərli kənd inzibati ərazi dairəsində kənd. 22 may 2007-ci il tarixli 345-IIIQ saylı Azərbaycan Respublikasının Qanunu ilə Beyləqan rayonunun Əlinəzərli kənd inzibati ərazi dairəsi Əlinəzərli kənd inzibati ərazi vahidi hesab edilmişdir.

 Toponimikası 
Etnotoponimdir. Oykonim əlinəzərli nəslinin adı ilə bağlı yaranmışdır. Toponim "Əli Nəzərin nəslindən olanlar, əlinəzərlilər" mənasını bildirir.

 Tarixi 
Yerli məlumata görə, kəndin əsası XVIII əsrin ikinci yarısında qoyulmuşdur. Belə ki, kənd əhalisinin əsasını təşkil edən elat tayfaları Şimali Azərbaycanın qərb bölgəsindən köçməyə məcbur olmuş və indiki ərazidə məskunlaşmışlar. Yaşayış məntəqəsinin adı onun əsasını qoymuş şəxsin adı ilə bağlıdır. Meşə zolağı var. Nəsillər: Əlinəzərlilər, Danalılar, Papaqçallar, Aşurlar, Məmmədalılar. Kolxoz qurulmuş (1937) "Sosializm" (1937-1991) və "Alı Mustafayev" (1991-1997) adlandırılmış, islahatla bağlı ləğv edilmişdir (01.11.1997).

Fətəlioğlu Küdrüsü

Rəvayətə görə, keçmişdə Fətəlioğlu adlı varlı, qoçaq, mərd və səxavətli bir kişi varmış. Fətəlioğlunun ev-eşiyi hündür bir təpənin üstündə yerləşirmiş. Lakin qonşuluqdakı cinli tayfası onun yerini-yurdunu ələ keçirmək istədiyi üçün onlarla döyüşməli olmuşdur. Fətəlioğlu cinlilərə üstün gəlmişdir. El arasında “Fətəlioğlu kürdüsü” deyilən yer məhz onun adı ilə bağlıdır. Daha sonralar həmin ərazidə Əlinəzərli kəndi salınmışdır.

 Tarixi abidələri 
 Böyük Vətən müharibəsində həlak olmuş həmyerlilərin şərəfinə abidə
 Kərəm Əliyevin büstü
 Rizvan Nəsirovun büstü qoyulmuşdur.
 Qalayçılar

 Coğrafiyası və iqlimi 
Kənd Bakıdan 277 km məsafədə, rayon mərkəzindən 10 km şərqdə, Daşburun dəmiryol stansiyasından 38 km, Beyləqan-İmişli şose yolundan 7 km aralı, Mil düzündə yerləşir. Şimaldan və şimal-şərqdən rayonun orta Əlinəzərli, şərqdən və cənub-şərqdən Dünyamalılar, cənubdan Mayak, cənub-qərbdən Şəfəq, qərbdən və şimal-qərbdən Birinci Aşıqlı kəndləri ilə həmsərhəddir.

 Əhalisi 
Kənddə 662 ailədə 1616 nəfər sakin yaşayır. 279 nəfər məcburi köçkün məskunlaşıb.

Kənddən Böyük Vətən müharibəsində 19 nəfər iştirak etmiş, 9 nəfər həlak olmuş, 10 nəfər veteran vardır. Qarabağ müharibəsində 38 nəfər iştirak etmiş, 3 nəfər şəhid olmuş, 1 nəfər itkin düşmüş, 4 nəfər əlil olmuşdur.

 İqtisadiyyatı 
Təsərrüfatların sayı 420-dir. Əhali əkinçilik və heyvandarlıqla məşğuldur. Kənddə qarışıq yem sexi vardır.

Kəndin sahəsi 1434 ha-dır. Ondan dövlət mülkiyyətində 144 ha, bələdiyyə mülkiyyətində 402 ha, (o cümlədən bələdiyyənin ehtiyat fondu 32, perspektiv inkişaf fondu 19, örüş 40,8, suvarma kanalları və arxlar 57,6, kollektor-drenaj şəbəkəsi 157,6, ictimai tikinti 11.8, kənd altında ümumi istifadə olan 55,8, yollar 22,7, məktəb 4,7 ha) xüsusi mülkiyyətdə 888 ha (o cümlədən özəlləşdirilən torpaqlar 806, həyətyani 82 ha) torpaq sahəsi var. Torpaq islahatı ilə hər nəfərə 0,33 ha pay torpağı bölünmüşdür.

 Mədəniyyəti 
Kənddə kitabxana, klub və rabitə şöbəsi mövcuddur.

 Təhsil 
Kənddə R.Nəsirov adına orta məktəb və uşaq bağçası fəaliyyət göstərir.

 Din 
Kənd əhalisinin böyük hissəsi İslam dininin şiə məzhəbinə məxsusdur.

 Səhiyyə 
Kənddə tibb məntəqəsi və 25 çarpayılıq xəstəxana var.

 İstinadlar 

 Həmçinin bax 

Kateqoriya:Beyləqan rayonunun kəndləri